Rambøll

Hannemanns Allé 53

2300 København S

Att.: Palle Peter Lindegaard

|  |
| --- |
| **Kontor/afdeling**  Center for Undergrund og Beredskab  **Dato**  29. marts 2019  **J nr.** 2019-83491  /avt |

**Forlængelse af ’Tilladelse 2017-5002’ til geoforundersøgelser i forbindelse med Baltic Pipe projektet - Østersøen.**

**Afgørelse**

Energistyrelsen forlænger hermed tilladelse 2017-5002 til den 1. august

2019 fsva. geofysiske forundersøgelser, ny operator og fartøjer, jf. § 2, stk. 1, 1. pkt. i Kontinentalsokkelloven (LBK nr. 1189 af 21/09/2018).

Godkendelsen meddeles på følgende vilkår:

* at vilkårene stillet i tilladelse 2017-5002 fra 10. oktober 2017 er gældende
* at vilkårene stillet i tilladelse 2017-5002 fra 17. november 2017 er gældende
* at vilkårene stillet i tilladelse 2017-5002 fra 28. februar 2018 er gældende
* at vilkårene stillet i tilladelse 2017-5002 fra 3. august 2018 er gældende
* Vedlagte vurderingsskema fra SFS kan anvendes i relevant omfang ifm nødvendige meddelelser i Efterretninger for Søfarende om de enkelte arbejder
* Energistyrelsens standardvilkår skal overholdes

Energistyrelsen bemærker, at indeværende tilladelse ikke indebærer, at der

meddeles andre tilladelser, som f.eks. tilladelse til nedlægning af transitrørledninger.

Ovennævnte tilladelse fritager ikke Rambøll for at indhente de i medfør af

lovgivningen i øvrigt nødvendige tilladelser og godkendelser.

**Baggrund**

Rambøll har på vegne af Gaz System anmodet om forlængelse af tilladelse til geofysiske forundersøgelser i den danske del af Østersøen i forbindelse med Baltic Pipe projektet, der blev meddelt den 10. oktober 2017. Desuden ønskes en ny operatør og nye fartøjer til at forestå undersøgelserne. Se vedlagte notifikation af 14. februar 2019 fra Rambøll, og Rambølls supplerende mail af 25. marts 2019 og Energistyrelsens mail af 27. marts 2019.

Rambøll har den 25. marts 2019 meddelt, at der ønskes tilladelse til geofysiske undersøgelser, herunder med side scan sonar, der bestemmer havbundens beskaffenhed, med de to skibe:

* **Noordhoek Pathfinder (Geofysik)**

Fartøjet skal lave side scan sonar, multibeam og magnetometer langs hele ruten i en 40m bred korridor, hvor havdybden er > 15m. Undersøgelserne har det formål at identificere eventuelle UXO langs ruten. Noorhoek Pathfinder opererer på havdybder > 15m.

* **Titan Endeavour**

Fartøjet skal lave side scan sonar, multibeam og magnetometer langs ruten i en 40m bred korridor hvor havdybden er < 15m. Undersøgelserne har det formål at identificere eventuelle UXO langs ruten. Titan Endeavour opererer på havdybder < 15m.

Den oprindelige tilladelse, tilladelse 2017 – 5002, er blevet forlænget i flere omgange. Den seneste forlængelse, meddelt den 28. februar 2018, udløber den 1. april 2019.

*Historik*

* Oprindelig tilladelse meddelt den 10. oktober 2017 omfattende geofysiske og seismiske forundersøgelser.
* Tillægstilladelse af 17. november 2017 til en udvidet ruteføring, hvor ruten går ind på søterritoriet ved Bornholm.
* Tillægstilladelse af 14. februar 2018 omfattende geotekniske undersøgelser i visse områder, undtaget området mellem Polen og Bornholm på kontinentalsoklen
* Tillægstilladelse af 28. februar 2018, der **forlænger** tilladelse 2017-5002 til den 1. april. 2019. Tillægstilladelsen omfatter de samme aktiviteter som den oprindelige tilladelse.
* Tillægstilladelse af 16. marts 2018 ophæver vilkår om, at der ikke gives tilladelse til at indsamle data i det omstridte område mellem Bornholm og Polen.
* Tillægstilladelse af den 3. august 2018, der udvider rutevarianterne til forundersøgelse omfattende de samme aktiviteter, som den oprindelige tilladelse 2017-5002.

Rambøll har anmodet om en ny forlængelse af tilladelse 2017-5002 og tillægstilladelse af 28. februar 2018 til den 1. august 2019.

**Aktiviteter**

Af Rambølls notifikation af 14. februar 2019 og supplerende mail af 25. marts 2019 fremgår, at forlængelsen omfatter de samme **geofysiske** undersøgelser som i den oprindelige tilladelse 2017-5002, dvs. at også de samme metoder også anvendes (Multibeam Echo Sounder, Side Scan Sonar og Magnetometer).

I forhold til det oprindelige undersøgelsesprogram udgår de seismiske forundersøgelser.

I den ansøgte forundersøgelse planlægges således en mere detaljeret geofysisk forundersøgelse af havbunden, herunder undersøgelse for rester af ammunition eller uidentificerede genstande, eks. UXO (unexploded ordnance).

Forundersøgelserne planlægges udført med følgende nye fartøjer: Noordhoek Pathfinder og MV Titan Endeavour.

De øvrige nævnte skibe i hhv. den oprindelige tilladelse, herunder IMOR og i Notifikationen fra Rambøll samt deres undersøgelser mht. UXO er ikke omfattet af denne tilladelse.

**Sagens oplysninger - manglende forundersøgelse**

Rambøll oplyser følgende i notifikation af 14. februar 2019:

* at der ift. til de tidligere ansøgte og tilladte i afgørelse 2017-5002 endnu mangler en detaljeret undersøgelse i en ca. 40m bred korridor langs den valgte rute, se kortbilag i vedlagte notifikation.
* at havbunden opmåles med multibeam, så der tilvejebringes en detaljeret havbundsopmåling langs den endelige ruteføring af Baltic Pipe.
* at formålet med de detaljerede geofysiske undersøgelser kystnært og offshore er at vurdere, om potentielle UXO’er (miner, granater og andre menneskeskabte objekter) er til stede ved, eller nedgravet i havbunden langs rørledningen.
* at ruten er den samme som den allerede meddelte tilladelse 2017-5002 og dertilhørende tillægstilladelser. Se oversigtskort i Rambølls notifikation af 14. februar 2019.
* at forundersøgelserne allerede er koordineret med Minørtjenesten, og aftaler omkring dataudlevering er aftalt med hhv. GEUS og Geodatastyrelsen, jf. vilkår i de forskellige tilladelser.

**Habitatvurdering, Natura 2000 og bilag IV arter**

Energistyrelsen skal i henholdt til § 4, stk. 1 og 2, i bekendtgørelse nr. 434 af 02. maj 2017 om konsekvensvurdering vedrørende internationale naturbeskyttelsesområder og beskyttelse af visse arter ved forundersøgelser, efterforskning og indvinding af kulbrinter, lagring i undergrunden, rørledninger, m.v. offshore (offshorekonsekvensvurderingsbekendtgørelsen), jf. habitatdirektivets artikel 6, vurdere, hvorvidt et projekt í sig selv eller i forbindelse med andre projekter eller planer antages at kunne påvirke udpegede internationale naturbeskyttelsesområder. Hvis dette er tilfældet, skal der udarbejdes en konsekvensvurdering, jf. bekendtgørelsens § 4, stk. 4.

Af § 8, stk. 1, i offshorekonsekvensvurderingsbekendtgørelsen, jf. habitatdirektivets artikel 12, følger det, at tilladelser efter § 2, stk. 1, 1. pkt. i kontinentalsokkelloven ikke kan meddeles, hvis det ansøgte projekt

”1) forsætligt vil forstyrre de dyrearter, der er nævnt i habitatdirektivets bilag IV, litra a, i deres naturlige udbredelsesområde, i særdeleshed i perioder, hvor dyrene yngler, udviser ynglepleje, overvintrer eller vandrer, eller

2) vil beskadige eller ødelægge yngle- og rasteområder i naturlige udbredelsesområde for de dyrearter, der er nævnt i habitatdirektivets bilag IV, litra a.”

Energistyrelsen skal således også vurdere om de planlagte aktiviteter vil beskadige eller ødelægge yngle- eller rasteområder for bilag IV arter.

Vurderingen skal fortages på baggrund af de nye aktiviteter, som er omfattet af forlængelsen af tilladelsen. Der skal også vurderes, om forlængelsen kan rummes indenfor den oprindelige vurdering i 2017.

**Høringssvar fra andre relevante danske myndigheder til forlængelsen af tilladelse 2017-5002**

Miljøstyrelsen har med e-mail den 4. marts 2019 oplyst, at de ingen bemærkninger har i forhold til en forlængelse.

Søfartsstyrelsen har den 25. februar 2019 oplyst, at de ikke har bemærkninger til

den ansøgte forlængelse af tilladelse til forundersøgelser for Baltic Pipe, herunder anvendelse af andre fartøjer end tidligere. Vedlagte vurderingsskema kan anvendes i relevant omfang ifm. nødvendige meddelelser i Efterretninger for Søfarende om de enkelte arbejder.

Fiskeristyrelsen, Fiskeriinspektorat Øst Ringsted har i mail af 28. februar 2019 oplyst at de ikke har kommentarer til sagen.

Forsvarsministeriets Ejendomsstyrelse, GEUS, Søværnets operative kommando

central er blevet hørt, men har ikke indsendt høringssvar.

**Samlet vurdering**

Energistyrelsen vurderer, at en forlængelse af tilladelsen og ændringer i undersøgelsesmetoder som ansøgt ikke vil ændre på de vurderinger, der er lagt til grund for den oprindelige meddelte tilladelse af 10. oktober 2017.

Der er udelukkende ansøgt om tilladelse til udførelse af geofysiske forundersøgelser, som tidligere tilladt, mens de seismiske undersøgelser udelades.

Energistyrelsen vurderer på den baggrund, at de planlagte geofysiske forundersøgelser er af begrænset omfang, både hvad angår omfang og tid, og at undersøgelserne er af en sådan karakter, at de kan udføres uden nogen væsentlig påvirkning på naturbeskyttelsesområder. På den baggrund finder Energistyrelsen, at der ikke skal foreligge en konsekvensvurdering vedrørende internationale naturbeskyttelsesområder (jf. § 4, stk. 4 i Offshorekonsekvensvurderingsbekendtgørelsen (bkg. nr. 434 af 2. maj 2017)).

Energistyrelsen vurderer også, at de planlagte aktiviteter ikke vil beskadige eller ødelægge yngle- eller rasteområder for bilag IV arter, herunder havpattedyr, marsvin, jf. § 8 i Offshorekonsekvensvurderingsbekendtgørelsen.

**Klagevejledning**

Enhver med væsentlig og individuel interesse i denne afgørelse kan klage over afgørelsen til Energiklagenævnet, Nævnenes Hus, Energiklagenævnet, Toldboden 2, 8800 Viborg, ([ekn@naevneneshus.dk](mailto:ekn@naevneneshus.dk)), jf. kontinentalsokkellovens § 6a, stk. 1, se lovbekendtgørelse nr. 1189 af 21/09/2018.

Lokale og landsdækkende foreninger eller organisationer, der som hovedformål har beskyttelse af natur og miljø, eller som efter deres formål varetager væsentlige rekreative interesser, er klageberettigede for så vidt angår de miljømæssige forhold, jf. kontinentalsokkellovens § 6a, stk. 2. Disse foreninger eller organisationer skal senest samtidig med klagen fremsende deres vedtægter til Energiklagenævnet som dokumentation for, at de er lokale eller landsdækkende, og at deres formål opfylder de angivne krav, jf. kontinentalsokkellovens § 6a, stk. 3.

Klage skal være indgivet skriftligt til Energiklagenævnet inden 4 uger fra tidspunktet, hvor afgørelsen bliver offentligt bekendtgjort. Hvis klagefristen udløber på en lørdag eller en helligdag, forlænges fristen til den følgende hverdag. Se kontinentalsokkellovens § 6a, stk. 4.

Med venlig hilsen

Anne Vibe Termansen

Bilag: Vurderingsskemaer fra Søfartsstyrelsen – opdateret 2019

Standard vilkår fra Energistyrelsen

UXO notifikation af 14. februar 2019 – Rambøll

Mail af 25. marts 2019 fra Rambøll/27. marts 2019 fra Energistyrelsen

Kopi:

GEUS

Miljøstyrelsen

Søfartsstyrelsen

Fiskeristyrelsen

Forsvarets Operationscenter

Forsvarsministeriets Ejendomsstyrelse